text: AC Horsens tabte stort
  14 april 2013 kl. 06.55
  AC Horsens bliver ved med at tabe. I går vandt FC Midtjylland 5-2 over Horsens, som dermed fortsat ligger til nedrykning.
  Superligekampen i Herning begyndt med tre mål indenfor få minutter.
  FC Midtjylland kom foran 1-0 ved Rilwan Hassan, men få minutter efter udlignede Troels Kløve.
  Men igen gik der kun få minutter, inden der stod 2-1 til FC Midtjylland på et mål af Morten Duncan Rasmussen.
  - Vi kom egentlig fint ud til kampen og havde godt styr på deres lange bolde, men så scorede de alligevel til 1-0, og efterfølgende var vi ganske enkelt ikke dygtige nok på deres dødbolde. Vi har tidligere vist, at vi godt kan dække op, men tingene går ikke vores vej i øjeblikket. Det var vigtigt for os at få udlignet så hurtigt efter deres 1-0 mål, men vi var jo næsten ikke færdige med at juble, da de scorede til 2-1, og det blev et afgørende stød. Det blev klart bedre i 2. halvleg, men da var kampen afgjort, siger Jeppe Mehl fra AC Horsens til klubbens hjemmeside.
  Efter en halv time øgede FC Midtjylland til 3-1 på et mål af Sylvester Igboun.
  Otte minutter efter 3-1 målet scorede Morten Duncan Rasmussen igen til 4-1, da han headede et Jesper Juelsgård-frispark ind.
  Efter pausen blev AC Horsens indsats bedre, og Martin Spelmann reducerede til 4-2 på et straffespark 10 minutter før tid.
  Det nyttede dog ikke meget, da Danny Olsen kort efter øgede til 5-2 - også på et straffespark.
  - Hvis kampen i dag var vigtig, så er kampen på lørdag mod AGF sindssyg vigtig. Det er to hold i krise, der skal møde hinanden, og vi skal simpelthen have tre point. Det ligger udelukkende i vores egne hænder, og vi skal erkende, at vi ikke får hjælp af andre hold. Vi skal vinde, og vi skal begynde på lørdag, siger Jeppe Mehl til klubbens hjemmeside.
  